Arabų lyga
Arabų lyga (arab. الجامعة العربية‎ = al-Jāmiʿa al-ʿArabiyya), oficialiai Arabų valstybių lyga (arab. ‎جامعة الدول العربية = Jāmiʿat ad-Duwal al-ʿArabiyya) – regioninė arabų šalių organizacija, įkurta 1945 m. kovo 22 d. Kaire. Šešios pirmosios narės: Egiptas, Irakas, Transjordanija (dab. Jordanija), Libanas, Saudo Arabija ir Sirija. Šiuo metu Arabų lyga turi 22 narius ir 4 asocijuotus narius. Pagrindiniai Arabų lygos tikslai yra „stiprinti arabų šalių santykius, koordinuoti bendradarbiavimą, saugoti nepriklausomybę ir integralumą bei ginti bendruosius interesus“.